ΓΡΑΠΤΗ ΕΡΩΤΗΣΗ E-0147/98 υποβολή: Graham Mather (PPE) προς την Επιτροπή (2 Φεβρουαρίου 1998)

Θέμα: Κατανομή διαθέσιμου χρόνου χρήσης στον αερολιμένα του Schiphol στο Άμστερνταμ

Λόγω καταγγελιών για ηχορύπανση, η Ολλανδική Κυβέρνηση έλαβε πέρυσι, δυνάμει του Κανονισμού (ΕΟΚ) αριθ. 95/93 ((EE L 14, 22.01.1993, σελ. 1 )) του Συμβουλίου, την απόφαση να κηρύξει υπό συμφόρηση τον αερολιμένα του Schiphol και να μειώσει κατά 10.000 τον αριθμό των διαθέσιμων χρόνων χρήσης.

Με την απόφαση αυτή πολλοί περιφερειακοί αερολιμένες, όπως ο αερολιμένας στο Southampton στο Η.Β., δέχθηκαν καίριο πλήγμα. Το Southampton απώλεσε και τους πέντε διαθέσιμους ημερήσιους χρόνους χρήσης στο Schiphol. Οι περιφερειακοί αερολιμένες που είναι σε θέση να προσφέρουν τακτικές πτήσεις προς τα μεγάλα διεθνή αεροδρόμια συμβάλλουν σημαντικά στην περιφερειακή οικονομία.

Τώρα θα ορισθεί ένας συντονιστής που θα κατανέμει αμερόληπτα τους διαθέσιμους χρόνους χρήσης στο Schiphol.

Σε ποιές διατάξεις θα στηριχθεί η Επιτροπή για να ελέγξει και να παρακολουθήσει αυτή την κατανομή διαθέσιμου χρόνου χρήσης αερολιμένα, και ειδικότερα για να εξασφαλίσει ότι τα περιφερειακά αεροδρόμια λαμβάνονται δεόντως υπόψη αλλά και για να θέτει στη διάθεση της κοινής γνώμης τις πληροφορίες που αφορούν τη διαδικασία ελέγχου και παρακολούθησης;

Aπάντηση του κ. Kinnock εξ ονόματος της Επιτροπής (26 Μαρτίου 1998)

Η παραχώρηση χρόνων προσγείωσης και απογείωσης στους κοινοτικούς αερολιμένες που παρουσιάζουν συμφόρηση αποτελεί, βάσει του Κανονισμού (ΕΟΚ) αριθ. 95/93 του Συμβουλίου, ευθύνη του συντονιστή ο οποίος διορίζεται από το αρμόδιο κράτος μέλος. Ο συντονιστής, στη διεξαγωγή του καθήκοντος αυτού, επικουρείται από συντονιστική επιτροπή, συμβουλευτικού χαρακτήρα, απαρτιζόμενη από αερομεταφορείς, τις αρχές αερολιμένος και τους εκπροσώπους ελέγχου της εναερίου κυκλοφορίας.

Μετά του διάταγμα του ολλανδού υπουργού μεταφορών που εκδόθηκε στις 13 Ιανουαρίου 1998, ο αερολιμένας του Schiphol είναι πλήρως συντονισμένος πλέον από τη χειμερινή περίοδο 1997-1998. Ωστόσο, η Επιτροπή αντιλαμβάνεται ότι τα χειμερινά προγράμματα των αερογραμμών, όπως διευκρινίσθηκε στην διάσκεψη προγραμματισμού της Διεθνούς Ένωσης Αερομεταφορών (ΙΑΤΑ), συνεχίζονται κατά τη χειμερινή περίοδο. Η Επιτροπή δεν έχει παραλάβει καμία επίσημη κοινοποίηση για ανάκληση χρόνων προσγείωσης και απογείωσης για την τρέχουσα χειμερινή περίοδο λόγω πλεονάζουσας μεταφορικής ικανότητας.

Η σχετική συντονιστική επιτροπή μπορεί να αποφασίσει να συμπεριλάβει στο συντονισμό θέματα που σχετίζονται με τα περιφερειακά δρομολόγια. Επιπλέον, το ενδιαφερόμενο κράτος μέλος μπορεί να αποφασίσει να επιβάλει υποχρεώσεις δημοσίων υπηρεσιών στα περιφερειακά δρομολόγια και να κρατήσει τους αναγκαίους χρόνους προσγείωσης και απογείωσης προς το σκοπό αυτό. Η Επιτροπή όμως δεν έχει καμία νομική αρμοδιότητα σε αυτά τα ειδικά θέματα.

Ο κανονισμός υποχρεώνει το συντονιστή να ενεργεί χωρίς διακρίσεις και να παρέχει πληροφορίες σε όλα τα ενδιαφερόμενα μέρη, η δε Επιτροπή παρακολουθεί την εφαρμογή του κανονισμού. Εφόσον υπάρξουν αποδεικτικά στοιχεία ότι δεν τηρήθηκαν οι διατάξεις σχετικά με τη μη διακριτική μεταχείριση και με την πληροφόρηση, η Επιτροπή θα κάνει χρήση των δυνατοτήτων παρέμβασης που διαθέτει.